Beredskabet er kommet fjernvarmeselskab til undsætning.

Der bliver sprøjtet massevis af liter vand i en stor silo på Erhvervsvej 5 i Hurup netop nu. Årsagen er såre simpel. Man frygter stormen Otto. Hurup Fjernvarme er ved at få bygget en akkumuleringstank, der skal opbevare varmt vand. I sidste uge blev den isoleret af et firma, og af den grund har den stået tom. Og det faktum gav grund til bekymring. - Firmaet, der laver den, er betænkelige ved blæsevejret, og om siloen er stabil nok. Derfor er vi gået i gang med at fylde vand i, så vi kan få den til at stå så stabilt som overhovedet muligt, siger direktør ved Hurup Fjernvarme, Henrik Pedersen. Kæmpe kolos Siloen er 27 meter høj og har plads til seks millioner liter vand. Helt så meget skal der imidlertid ikke fyldes deri. - Vi skal nok have noget, der ligner 250.000 liter deri. Får vi det, mener vi, at det skulle være sikkert, så derfor bliver der pumpet vand i den for fuld skrue, siger direktøren. Beredskabet er til stede på adressen og hjælper til med opgaven. - Jeg er fortrøstningsfuld. Der er dog stillads udenom siloen, og det kunne jeg godt have været foruden på grund af den voldsomme blæst, men beredskabsstyrelsen er kommet med en stor vogn, som kan fylde rigtig meget i tanken i minuttet, inden det for alvor går løs, så alt bør være i orden.